Rapporti fil-ġurnali dalgħodu jirrakkontaw żvolta fil-każ tal-Malti Martin Galea li nħataf fil-Libja u nħeles wara 11 -il jum. Il-Malta Today ikkwota lil Khaled Ibrahim Ben Nasan, rappreżentant ta’ kumitat kontra l-korruzzjoni fil-Libja jgħid li Martin Galea ma nħatafx iżda ittieħed mill-Libjani f’Warshefana fin-Nofsinhar ta” Tripli biex jipproteġuh mill-ġlied li kien hemm fl-inħawi. Kuntrarju għall-Malta Today, The Times tgħid li Martin Galea li nħataf mill-milizja Libjani għamel kważi 11-il jum miżmum f’ċella qabel ma nħeles. Il-ġurnal jgħid ukoll li l-milizja kienu se jeħilsuh qabel iżda għal xi raġuni bidlu fehemthom. l-orizzont tirrapporta li l-Ambaxxata Maltija fi Tripli għamlet kuntatt mal-ġeneral għoli tal-milizja ewlenija taż-Żintani fil-Libja Ajman El Madani. Jingħad li kien El Madani li għamel kuntatt ma’ Khaled Ibrahim Ben Nasan biex ħelsu lil Galea. El Madani qal li Galea huwa fortunat li nżamm mill-fergħa ta’ Warshefana li huma nies twajba, għax kieku kienu oħrajn ħadd ma kien jaf x’jiġri. Intant is-Servizz tas-Sigur t à Malti beda jiġbor l-informazzjoni dwar “il-ħtif” ta’ Martin Galea fil-Libja minn fommu stess. S’issa Martin Galea għadu ma qalx l-istorja tiegħu lill-mezzi tal-istampa, però fl-aħħar sigħat informa lill-awtoritajiet Maltin b’dak kollu li għadda minnu. L-interragotorju ta’ Galea, li huwa uffiċjal irtirat mill-armata u kien jaħdem fil-qasam tas-saħħa u s-sigurtà, beda ftit wara li huwa ħareġ mill-isptar fejn saru testijiet u kien għall-osservazzjoni. Dwar il-każ ukoll Il-Libya Herald allegat f’rapport minn sorsi mhux identifikati li tħallas rahan għall-ħelsien tiegħu, iżda kelliem għall-gvern Malti tenna li l-gvern ma ntalab ebda rahan għall-ħelsien tiegħu.